|  |  |
| --- | --- |
|  | 16. juni 2016 |
|   | Forskning og FormidlingFormidling41 20 61 44Tine.Bonde.Christensen@natmus.dk |

**De største skattefund fra Danmark**

Et udpluk af de største skattefund, som er gjort i Danmark.

**Skattefund gjort efter år 2000**

**Magleby-skatten**

I 2012 blev der ved Magleby på Møn fundet en skat af amatørarkæolog og tømrer Loke Reid. Skatten består af ca. 750 mønter og er nedgravet under Grevens fejde i 1534-36. Skattens størrelse gør det sandsynligt, at ejeren har været købmand eller skipper.

**Mannerup-skatten**

Skatten blev fundet i 2012 af en gruppe amatørarkæo­loger nær landsbyen Mannerup syd for Osted på Midtsjælland. Skatten vejer næsten fem kilo og består af ca. 3000 genstande af både guld og sølv. Det er blandt andet romerske mønter, ringe og sølvbarrer samt flere hundrede ituklippede genstande. De mange genstande har en samlet vægt på 7039 gram, og de blev fundet i og omkring et nedgravet lerkar.

**Nørremølle- og pæregård-skatten**

Begge skatte er fundet på Bornholm inden for en afstand på ca. 40 km. De to skattefund har næsten et identisk indhold. De yngste mønter i skattene fortæller, at de begge må være nedgravet efter 1023. Pæregårdskatten vejer cirka 1,2 kilo og blev fundet i en krukke i enden af et hus. Nørremølleskatten blev fundet kun få meter fra to brændte huse. Den består af cirka 2,5 kilo sølv fordelt på 1168 mønter og 254 stykker brudsølv og er nedlagt i første halvdel af 1000-tallet.

**Karleby-skatten**

Skatten stammer fra vikingetiden og består af 392 forskellige genstande såsom to sølvbægre, mønter og et stort dragtspænde. Fundet blev gjort af amatørarkæolog Søren Bagge i 2015 tæt ved Lille Karleby på Sjælland.

**Strandby-skatten**

I 2012 fandt de to brødre **Michael og Peter Stokbro Larsen** en skat fra vikingetiden ved Strandby nord for Frederikshavn. Skattefundet består blandt andet af mønter fra Harald Blåtands tid, en torshammer og brudsølv.

**Skattefund gjort før år 2000**

 **Guldringen fra Tissø**

Guldringenblev pløjet op af jorden i 1977 vest for Tissø på Vestsjælland. Med en vægt på 1,83 kg er den Danmarks største genstand af guld fra vikingetiden. **Ringen er fundet som et enkeltfund** tæt en rig bebyggelse fra ca. 600-1050. At ringen er et enkeltfund betyder, at der ikke er noget som tyder på, at den i sin tid blev nedgravet sammen med andre genstande.

**Guldhornene fra Gallehus**

Guldhornene var to [horn](https://da.wikipedia.org/wiki/Horn_%28anatomi%29) fra [germansk jernalder](https://da.wikipedia.org/wiki/Germansk_jernalder), der blev lavet omkring år 400 e. Kr. De to horn havde en samlet vægt på ca. syv kg. Hornene blev fundet som to enkeltfund ved [Gallehus](https://da.wikipedia.org/wiki/Gallehus) ved [Møgeltønder](https://da.wikipedia.org/wiki/M%C3%B8gelt%C3%B8nder) i henholdsvis 1639 og 1734. I 1802 blev de stjålet og omsmeltet. På Nationalmuseet er kopier af de to guldhorn i dag udstillet.

**Kirial-skatten**

Skatten blev fundet i 1967 på Djursland i Jylland. Under pløjning af marken stødte man på en malmgryde med sølvmønter, og kort efter dukkede endnu en gryde op ved siden af den første. Gryderne indeholdt i alt 81.422 mønter med en samlet vægt på 33,5 kg. Skatten er formodentlig nedlagt ca. 1365.

**Sølvskatten fra Terslev på Sjælland**

Skattefundet, der blev fundet af en bondemand på Sjælland i 1911, består af forskellige genstande af sølv. I alt vejer den 6.6 kg. Heriblandet er 1751 sølvmønter. Derudover indeholder skatten blandt andet også hals- og armringe, et drikkeservice og dragtsmykker.

**Vikingeskatten fra Vester Vedsted**

Skatten er fundet tæt ved Ribe i Sydvestjylland i 1859. Skatten indeholder blandt andet hals- og armringe, et spænde, en kæde, barrer, sølvperler og brudsølv. Skatten er nedgravet i sidste halvdel af det 10. århundrede. Guldet i skatten vejer i alt 750 gram.

**Skattefundet fra Boeslunde**

Over flere omgange er der dukket spændende fund op ved Boeslund på Vestsjælland. Senest i 2015, hvor der blev fundet op mod 2.000 guldspiraler. To år forinden fandt et par amatørarkæologer fire armringe, og i 1800-tallet fandt nogle lokale husmænd ad to omgange seks guldskåle ved Borgbjerg Banke, der ligger godt 500 meter derfra.

**For yderligere oplysninger og interview kontakt**

Tine Bonde Christensen, kommunikationsmedarbejder, Nationalmuseet

Tlf.: 41 20 61 44. E-mail: tine.bonde.christensen@natmus.dk